Je Erarz de Valeri, chevalier, de Seint-Valérien sires, et je Marguerite, sa fenne, feisons asavoir à touz ceals qui verront ces présentes letres, que nos avons voulu, otroié, et loé et quité à toujourz, de nostre bone volanté, à pardurableté, à l’abé et au covent de Seint-Remi de Sanz, VIII s. de parisis de menu cens qui siéent ou bourc de Yone, an la rue de Queignon et ailleurs. Lesques cens messires Deimberz dou Buignon, chevaliers, tenoit de nos et avoit vendu, si com il requenut, aus devantz diz abé et au covant. Et prometons que nos ceste vente à perpétuité, des heures an avant, nous et noz oirs garentirons et deffendrons anvers touz an mein-morte, de droite garentie, comme chief-sires. Et por que ce soit ferme chose et estable, nos avons confermé ces présentes letres par lou garnissemant de noz seals. Ce fut feit an l’an de l’Incarnacion MCCLVIII, ou mois de avril.